**[Εντυπώσεις από την εκδρομή της Γ΄Γυμνασίου στην Αθήνα](http://3gym-trikal.tri.sch.gr/?p=4527)**

Στα πλαίσια του προγράμματος «ναός του Παρθενώνα και μουσείο της Ακρόπολης», το σχολείο μας διεξήγαγε διήμερη εκπαιδευτική εκδρομή στην Αθήνα. Το πρωί της Πέμπτης 15 Ιανουαρίου ξεκινήσαμε με την συντονίστρια του προγράμματος κ. Καλλέργη και συνοδούς την κ. Μαγαλιού, τον κ. Δημάδη και την κ. Σιούλα αυτό το εκπαιδευτικό ταξίδι, το οποίο μας επιφύλασσε πολλές εκπλήξεις…

 Μετά από μια πολύωρη, αλλά διόλου κουραστική διαδρομή, φτάσαμε στην Αθήνα και αποβιβαστήκαμε στην πλατεία Συντάγματος. Κατόπιν ξεναγηθήκαμε στο ιστορικό κέντρο της πόλης με ένα τουριστικό τρενάκι. Μέσω, λοιπόν, αυτής της σύντομης περιήγησης, μας δόθηκε η ευκαιρία να δούμε και να θαυμάσουμε, έστω και εξ αποστάσεως, τουριστικά αξιοθέατα της πρωτεύουσας, που υπό άλλες συνθήκες δε θα είχαμε την δυνατότητα.

 Επόμενος σταθμός μας, το κτίριο της Βουλής. Εκεί μας υποδέχτηκε εγκάρδια μια από τις υπεύθυνες του χώρου. Αρχικά, μας προβλήθηκε ένα σύντομο βίντεο που αφορούσε βασικά λειτουργικά και θεσμικά χαρακτηριστικά του πολιτεύματός μας καθώς και ιστορικά και αρχιτεκτονικά στοιχεία του κτιρίου της Βουλής και του μείζονος ρόλου που διαδραματίζει στη νεότερη δημοκρατική πορεία της χώρας μας. Στη συνέχεια μεταβήκαμε στην μεγαλόπρεπη αίθουσα του Ελευθερίου Βενιζέλου, εξέχουσας πολιτικής προσωπικότητας της νεότερης ιστορίας της χώρας, όπου με αφορμή την έκθεση που λάμβανε χώρα εκεί, ενημερωθήκαμε για την περίοδο της δικτατορίας και της μεταπολίτευσης. Έπειτα, αφού κατεβήκαμε μια εντυπωσιακή μαρμάρινη σκάλα, μπήκαμε στην αίθουσα της ολομέλειας, όπου και καθίσαμε στα έδρανα των βουλευτών, αποκομίζοντας σημαντικές γνώσεις όσον αφορά την εν λόγω αίθουσα του κτιρίου.

 Ύστερα από μία εξαιρετικά ενδιαφέρουσα ξενάγηση στη Βουλή, αφεθήκαμε ελεύθεροι από τους καθηγητές μας στην οδό Ερμού για φαγητό. Ακολούθως πήγαμε στο ξενοδοχείο για να ξεκουραστούμε καθώς το βράδυ μας περίμενε διασκέδαση σε μια ταβέρνα στην συνοικία Ψυρρή. Το φαγητό εκεί αντάμειψε τις προσδοκίες μας και όλοι οι μαθητές επιδόθηκαν στον ξέφρενο χορό. Αργά λοιπόν το βράδυ επιστρέψαμε στο ξενοδοχείο για ύπνο, καθώς η επόμενη μέρα προβλέπονταν κουραστική.

 Το πρωί απολαύσαμε ένα πλούσιο πρωινό, και αναχωρήσαμε αμέσως για την Ακρόπολη όπου μας περίμεναν δύο μουσειοπαιδαγωγοί, οι οποίες μας οδήγησαν στην κορυφή του ιερού βράχου. Φτάσαμε στα προπύλαια της ακρόπολης, στην ιστορία των οποίων έγινε εκτενής αναφορά. Έπειτα από μια σύντομη περιήγηση στα μνημεία του ιερού βράχου σταθήκαμε μπρος στο ναό του Παρθενώνα που δεσπόζει επιβλητικός στην κορυφή του. Ενημερωθήκαμε για την ιστορία του καθώς και για τις ιδιαίτερες οπτικές διορθώσεις που τον κάνουν ξεχωριστό και τον καθιστούν πόλο έλξης εκατομμυρίων τουριστών κάθε χρόνο.

 Κατόπιν μιας επιτυχημένης ξενάγησης στο βράχο, βαδίζοντας κατά μήκος της Διονυσίου Αεροπαγίτου, κατευθυνθήκαμε στο σύγχρονο μουσείο της Ακρόπολης. Μπαίνοντας στο μουσείο την έκπληξη και την προσοχή όλων προκάλεσε το γεγονός ότι περπατούσαμε πάνω σε ένα γυάλινο πάτωμα κάτω από το οποίο βρίσκονταν τα ερείπια μιας συνοικίας της αρχαίας Αθήνας. Επιπλέον το πλήθος των εκθεμάτων του μουσείου προερχόμενα από διαφορετικές χρονικές περιόδους της αρχαίας Αθήνας δημιούργησε αίσθημα δέους και θαυμασμόυ. Ωστόσο όμως, ιδιαίτερα αρνητική εντύπωση προξένησε το γεγονός ότι ένα μεγάλο μέρος των γλυπτών του Παρθενώνα δεν βρίσκεται στην Ελλάδα. Η ξενάγηση ολοκληρώθηκε με την προβολή μιας ταινίας μικρού μήκους που αφορούσε την ιστορία του ναού του Παρθενώνα.

 Τελευταίος μας σταθμός ήταν το εμπορικό κέντρο στο Μαρούσι «The Mall», όπου γευματίσαμε και είχαμε πληθώρα καταστημάτων στη διάθεσή μας για ψώνια.

 Ο χρόνος ήταν περιορισμένος, έτσι επιβιβαστήκαμε στο λεωφορείο βάζοντας πλώρη για τα Τρίκαλα, όπου και φτάσαμε αργά το βράδυ. Η εκδρομή αυτή είχε πλέον ολοκληρωθεί κι εμείς είχαμε αποκομίσει όχι μόνο αποστεωμένες γνώσεις που σχετίζονταν με το εκπαιδευτικό πρόγραμμά μας, αλλά και αξέχαστες εμπειρίες που χαράχτηκαν ανεξίτηλα στη μνήμη μας.

Ανδρεανίδη Ελισάβετ Γ’1